กรมปศุสัตว์ แก้ไขปัญหามลพิษด้านฝุ่นละอองเดินหน้าสั่งห้ามเผา ลดฝุ่น PM 2.5
นายสัตวแพทย์สมชวน รัตนมังคลานนท์ อธิบดีกรมปศุสัตว์ กล่าวว่า รัฐมนตรีว่าการกระทรวงเกษตรและสหกรณ์ ได้มีนโยบายเร่งด่วนให้ทุกหน่วยงานร่วมกันแก้ไขปัญหามลพิษด้านฝุ่นละออง ซึ่งเป็นวาระแห่งชาติ จึงได้มีข้อสั่งการถึงทุกหน่วยงานของกรมปศุสัตว์ ร่วมกันรณรงค์และแก้ไขปัญหามลพิษด้านฝุ่นละออง โดยการส่งเสริมและประชาสัมพันธ์ให้เกษตรกรลด งด การเผาวัสดุทางการเกษตร และนำไปใช้ประโยชน์ในการเป็นอาหารสัตว์ วัสดุรองพื้นคอกสัตว์ ปุ๋ยหมัก หรือ กิจกรรมอื่น ๆ ที่ไม่ก่อให้เกิดมลพิษด้านฝุ่นละออง และในส่วนสำนักงานและบ้านพักให้ดำเนินการงดเผาขยะ งดจุดธูปเปลี่ยนมาใช้ธูปไฟฟ้า ปลูกต้นไม้ฟอกอากาศ และหมั่นเช็คสภาพรถ เพื่อลดควันดำ การแก้ไขปัญหามลพิษด้านฝุ่นละออง ถือเป็นวาระแห่งชาติ ที่ทุกคนต้องให้ความร่วมมือกันเพื่อสร้างอากาศบริสุทธิ์สำหรับทุกลมหายใจ